مه‌ته‌ڵ و په‌ند پيشينه‌يل و نوكته‌ و گه‌مه‌و چشته‌يل تر گشت ئه‌يانه‌ وه‌ك شوناسنامه‌يگ موڵك نه‌ته‌وه‌ی كوردن . ئمجا با وه‌ك نموونه‌ باس له‌ وازی جووراوجوور كورده‌واری بكه‌يم ك ئی وازيه‌يله‌ خوه‌شترين وه‌ختن ئه‌را مناڵ و جايه‌ڵه‌يل و تاراده‌يگيش پيره‌يل . وازی كورده‌واری به‌رهه‌م ئه‌و كه‌سه‌يله‌نه‌ ك پيشكه‌شی كردنه‌سه‌ نه‌وه‌يل دويای خوه‌يان وه‌ك دياری گرانقيمه‌ت ژيان .
ئه‌گه‌ر بايگ و بپرسيم ئه‌راچه‌ ئيسه‌ ئه‌و وازيه‌يله‌ كه‌مه‌و بوينه‌ يا نه‌مه‌ندنه‌ و كه‌سيش باسيان نيه‌كه‌يگ ؟ هووكار يا سه‌به‌بيان فره‌س ، وه‌لی چاره‌سه‌ر نيه‌كريه‌ن ، له‌وانه‌يش موهمترين ئه‌و هووكاره‌يله‌ وه‌ل زيايبوين شماره‌ی مه‌ردما ده‌س وه‌پيكه‌يگ ك ئه‌ويش ئه‌رك ژيان قورسه‌و كه‌يگ له‌بان مناڵه‌يل و جايه‌ڵ ئه‌را خه‌ريكبوينيان وه‌ ژيانيان و داوڕيانيان له‌ی سامان گه‌ورا . وه‌ل ئه‌وه‌يشا له‌ی سه‌رده‌مه‌ پيشكه‌فتن زانسته‌يل خوه‌ندن و په‌يابوين وه‌سيله‌ی ئه‌ڵكترۆنی و ته‌كنۆلۆجيای سه‌رده‌م و هووكاره‌يل ئاسانكه‌ر وه‌ك سه‌ياره‌و ته‌له‌فزيۆن و كاره‌باو چشته‌يل تر له‌يوا كردنه‌ ك مناڵه‌يل و جايه‌ڵه‌يل خه‌ريك ئی چشته‌يله‌ بوون و كه‌مه‌ كه‌مه‌ وازيه‌يل كورده‌واری گوم بكه‌ن و دوياخريش بفه‌وتننه‌ی .
